1.  ปัจจัยความเสี่ยง

  บริษัทฯให้ความสำคัญในการบริหารความเสี่ยงด้านต่างๆ เพื่อจำกัดความเสี่ยงให้เหลือน้อยที่สุด
  หรือกำจัดความเสี่ยงให้หมดไป และป้องกันไม่ให้เกิดขึ้น
  โดยคณะกรรมการบริษัทฯและฝ่ายบริหารระดับสูงได้ดูแลความเสี่ยงที่บริษัทฯมีอยู่อย่างใกล้ชิด ดังนี้

  2.1 ความเสี่ยงด้านการเงิน ( Financial Risk )

  2.1.1 ความเสี่ยงด้านอัตราแลกเปลี่ยน ( Foreign Exchange Risk )

  บริษัทฯมีรายได้เป็นเงินตราต่างประเทศส่วนหนึ่ง
  ในขณะเดียวกันบริษัทฯได้นำเข้าวัตถุดิบจากต่างประเทศ
  นอกจากนี้บริษัทฯมีภาระหนี้ส่วนหนึ่งเป็นเงินตราต่างประเทศจากการกู้ยืมเงิน
  ดังนั้นบริษัทฯจึงมีสถานะเปิดต่อความเสี่ยงเงินตราต่างประเทศ
  ซึ่งเป็นสกุลเงินดอลล่าร์สหรัฐเป็นหลัก
  โดยจะทำให้บริษัทฯมีความเสี่ยงจากการผันผวนของอัตราแลกเปลี่ยนซึ่งอาจจะทำให้เกิดกำไรหรือขาดทุนจากอัตราแลกเปลี่ยน
  บริษัทฯมีนโยบายปิดความเสี่ยงเงินตราต่างประเทศโดยบริหารอัตราแลกเปลี่ยนด้วยการจับคู่ระหว่างสินทรัพย์และหนี้สินที่มีสกุลเงินเดียวกัน
  (Naturally hedged) ซึ่งสามารถลดความเสี่ยงส่วนใหญ่ได้ส่วนหนึ่ง
  นอกจากนี้บริษัทฯได้ใช้เครื่องมือทางการเงินในการบริหารความเสี่ยงที่ยังเปิดอยู่ ได้แก่
  การซื้อขายอัตราแลกเปลี่ยนล่วงหน้า (Forward Contract) และการทำ Fx Option เป็นต้น

  2.1.2 ความเสี่ยงด้านอัตราดอกเบี้ย ( Interest Rate Risk )

  บริษัทฯได้ใช้เงินทุนส่วนหนึ่งจากการกู้ยืมจากธนาคาร โดยเงินกู้มีทั้งอายุเงินกู้ไม่เกิน 1 ปี
  เพื่อใช้เป็นเงินทุนหมุนเวียน และอายุเงินกู้มากกว่า 1 ปี เพื่อลงทุนในสินทรัพย์ถาวร
  เงินกู้เพื่อเป็นเงินทุนหมุนเวียนนั้น บริษัทฯจะกู้ด้วยดอกเบี้ยตามตลาดเงิน
  ในขณะที่เงินกู้อายุมากกว่า 1 ปี จะเป็นอัตราดอกเบี้ยลอยตัว ซึ่งเป็นความเสี่ยงที่อาจ
  ทำให้บริษัทฯมีต้นทุนดอกเบี้ยที่ต่ำลงหรือสูงขึ้น
  บริษัทฯได้ติดตามนโยบายอัตราดอกเบี้ยของทางการและตลาดโลกเพื่อประกอบการบริหารความเสี่ยงด้านอัตราดอกเบี้ย
  โดยพิจารณาเครื่องมือทางการเงินในการบริหาร ได้แก่ การแลกเปลี่ยนอัตราดอกเบี้ย
  (Interest Rate Swap)

  2.1.3 ความเสี่ยงด้านสภาพคล่อง ( Liquidity Risk )

  บริษัทฯ ได้ให้ความสำคัญต่อความเสี่ยงจากการขาดแคลนเงินทุน หรือสภาพคล่อง
  บริษัทฯมีการบริหารความเสี่ยงด้านสภาพคล่องโดยการจัดหาวงเงินกู้
  เงินทุนหมุนเวียนให้เพียงพอกับความต้องการในการเติบโตของบริษัทฯ
  นอกจากนั้นบริษัทฯยังมีการวางแผนการบริหารกระแสเงินสด (Cashflow Management)
  ล่วงหน้า เพื่อให้มีการใช้เงินสดอย่างมีประสิทธิภาพ ลดความเสี่ยง
  และมีค่าใช้จ่ายทางการเงินต่ำสุด

  2.2 ความเสี่ยงด้านการขาดแคลนแรงงาน ( Labour Shortage Risk )

  เนื่องจากการเจริญเติบโตและการแข่งขันในอุตสาหกรรมอิเล็กทรอนิกส์
  บริษัทฯอาจจะประสบปัญหาการขาดแคลนแรงงานที่มีความสามารถทุกระดับ
  เพื่อป้องกันความเสี่ยงดังกล่าว บริษัทฯ
  ได้ปรับโครงสร้างรายได้ในระดับที่ดึงดูดใจให้ทัดเทียมกับบริษัทอื่น ๆ ในอุตสาหกรรมเดียวกัน
  รวมทั้งปรับสวัสดิการต่าง ๆ และจัดโครงการฝึกอบรมพนักงานให้มีทักษะการทำงานที่หลากหลาย
  (Multi-Skills) เพื่อเป็นการจูงใจพนักงานอีกทางหนึ่งด้วย นอกจากนี้
  บริษัทฯได้จัดโครงการออกและเสนอขายใบสำคัญแสดงสิทธิที่จะซื้อหุ้นสามัญให้แก่กรรมการ
  และ/หรือ พนักงานของบริษัทฯ เพื่อเป็นการจูงใจให้พนักงานอยู่กับบริษัทฯ (Employee Stock
  Ownership Program (“ESOP”)

  2.3 ความเสี่ยงด้านการเปลี่ยนแปลงเทคโนโลยี ( Technology Change Risk )

  อุตสาหกรรมอิเล็กทรอนิกส์ต้องลงทุนในเครื่องจักรการผลิตที่มีเทคโนโลยีสูงซึ่งมีราคาแพง
  ประกอบกับเป็นอุตสาหกรรมที่มีการเปลี่ยนแปลงทางเทคโนโลยีอย่างรวดเร็วทั้งทางด้านของวงจรชีวิตของผลิตภัณฑ์
  (Product Life Cycle) และเทคโนโลยีการผลิต ซึ่งทำให้เกิดการล้าสมัยของเทคโนโลยีได้
  ดังนั้นอาจเกิดความเสี่ยงจากการลงทุนในเครื่องจักรที่ไม่สามารถรองรับการเปลี่ยนแปลงทางเทคโนโลยีได้
  บริษัทฯ
  ได้ติดตามพัฒนาการทางด้านเทคโนโลยีอย่างใกล้ชิดและเลือกลงทุนในเครื่องจักรที่ล้ำสมัยทางด้านเทคโนโลยีการผลิตซึ่งมีความยืดหยุ่นสามารถรองรับการเปลี่ยนแปลงทางเทคโนโลยี
  รวมถึงการสามารถนำไปใช้ร่วมกันกับผลิตภัณฑ์อื่นๆ ที่หลากหลายได้ เพื่อลดความเสี่ยงลง
  รวมถึงการมุ่งเน้นการวิจัยและพัฒนาเทคนิคการผลิตและผลิตภัณฑ์เพื่อให้ทันกับการเปลี่ยนแปลงทางเทคโนโลยี

  2.4 ความเสี่ยงด้านการพึ่งพิงลูกค้า ( Customer Risk )

  รายได้จากการขายของบริษัทฯมาจากลูกค้า 1
  รายที่มีสัดส่วนมากกว่ากึ่งหนึ่งของรายได้จากการขายทั้งหมด แต่เมื่อหักต้นทุนการผลิตแล้ว
  จะได้สัดส่วนกำไรที่มีการกระจายตัวอย่างเหมาะสมในลูกค้าต่างๆกัน
  ดังนั้นความเสี่ยงในการพึ่งพิงลูกค้าน้อยรายนั้น บริษัทฯได้มีการบริหารโดยการหาลูกค้ารายใหม่ๆ
  และร่วมพัฒนาผลิตภัณฑ์ใหม่ๆ (Joint Development) กับลูกค้าอย่างต่อเนื่อง
  เพื่อให้บริษัทฯมีโครงสร้างสัดส่วนกำไรของลูกค้าที่สมดุลย์กัน

  2.5 ความเสี่ยงจากการขาดแคลนวัตถุดิบ ( Material Shortage Risk )

  บริษัทฯ ผลิตสินค้าที่มีองค์ประกอบของวัตถุดิบค่อนข้างสูง บริษัทฯจัดหาวัตถุดิบบางชนิดด้วยตนเอง
  แต่ลูกค้าบางรายได้กำหนดแหล่งวัตถุดิบให้ ( Consigned Materials)
  ซึ่งบางครั้งอาจเกิดการขาดแคลนวัตถุดิบหรือลูกค้าไม่สามารถส่งวัตถุดิบมาได้ทัน
  บริษัทฯได้ป้องกันความเสี่ยงโดยการจัดทำรายงานวัตถุดิบคงเหลือ ( Inventory )
  ส่งไปให้ลูกค้าอย่างสม่ำเสมอ และมีการติดตามให้ลูกค้าจัดส่งวัตถุดิบมาให้อย่างตรงเวลา